《立秋喜雨》
宋代·卫宗武

炎炎老火烧太空，熏灼万类势欲鎔。
高田幅裂稼已腐，低壤釜沸禾生虫。
金蛇飞走天鼓震，须臾散灭茫无踪。
火轮烈烈扬炽焰，夜镜炯炯摩青铜。
老夫望岁甚田叟，恨无神术驱群龙。
平明披衣视云气，雾霭四合何冥蒙。
沾濡俄顷遂滂沛，奔腾浩瀚犹崩洪。
雨珠雨玉何足贵，雨菽雨粟亦有穷。
涓流膏润入秉穗，穰穰九谷苞其中。
良畴何啻万万顷，一稔囷栉过崇墉。
溢为懽声沸比屋，洗空愁叹苏三农。
亦知诚感斯响答，古佛之一真圆通。
嗟吾年来生计荡，殆若枯叶随飘风。
瓯窭污邪不应祷，冻饿真与穷民同。
继今甘霔愿时有，鼓腹击壤歌年丰。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。